Fastlegens kontrakt: Slipper å henvise til abort
Jens Stoltenberg gjorde det klart i Stortinget 15. februar at ingen kommune har, eller har hatt, anledning til å la fastleger reservere seg mot å henvise pasienter til abort, prevensjon eller assistert befruktning. Bakgrunnen var protesten fra 170 leger som mener regjeringen frarøver dem samvittighetsfrihet i møte med etisk kontroversiell behandling.Statsministers uttalelser står i sterk kontrast til fastlege Gunnar Johnsons arbeidsavtale. Der står det, svart på hvitt, at han slipper å henvise til abort eller foreskrive p-piller som kan ha en aborterende effekt, så lenge han sørger for at en kollega gjør det i stedet for ham. Arbeidsavtalen med Vinje kommune er fra 2007, og Johnson understreket sitt standpunkt før han ble ansatt. - Et befruktet egg er et individ som har rett til å leve. Jeg har derfor ikke samvittighet til å henvise til abort, eller skrive ut hormonelle prevensjonsmidler, sier Johnson til VG Nett.Det er denne praksisen regjeringen nå vil til livs. For mens privatpraktiserende allmennleger kan reservere seg mot å henvise pasienter i saker som strider mot deres samvittighet, fikk fastlegene i oktober 2011 streng beskjed at de ikke har noen slik mulighet. Statssekretær Robin Kåss har overfor VG Nett understreket at samvittighetslegene må slutte som fastleger dersom de ikke innfinner seg med regjeringens instruks.Rådmann i Vinje, Hans Kristian Lehmann, mener kommunen har sitt på det tørre. - Har Vinje kommune inngått en ulovlig arbeidsavtale med Johnson? - Nei, det har vi ikke. Arbeidsavtalen er godkjent av fylkeslegen i Telemark, sier Lehmann til VG Nett. Han har nå bedt KS-advokatene undersøke hvor mye regjeringens instruks fra oktober er verdt juridisk sett. - Jeg lurer på om departementet kan ha trodd at ingen kommuner har inngått reservasjonsavtaler med fastleger. Det er jo ikke tilfelle, sier han.For Johnson er ikke den eneste fastlegen som reserverer seg med kommunens velsignelse. Ved Bø Legesenter i Telemark reserverer tre av syv fastleger seg mot blant annet innsetting av spiral, fordi det strider mot deres samvittighet. Bø kommune er skriftlig orientert om praksisen og helsesjef Ingunn Espesett Reim bekrefter at kommunen har akseptert dette. Ved Sauherad Legesenter, i nabokommunen, dropper én av fire fastleger å henvise til abort, av samvittighetsgrunner. Også her er kommunen godt orientert om praksisen, og har akseptert dette. I Bergen understreket fastlege Torstein Ljones sine samvittighetskvaler om aborthenvisning i et jobbintervju med kommunens helseetat før ansettelsen i 2010. Han fikk adgang til å reservere seg, mot at henvisning ordnes av kolleger. - Dette har vært kutyme i norsk helsevesen i 30 år. Så lenge kolleger er villig til, og ønsker å ansette en lege som reserverer seg, har vi sagt at det er greit, sier overlege Arve Bang i Etat for helsetjenester, Bergen kommune. - Har dere endret denne praksisen i lys av regjeringens nye instruks? - Vi ansetter hele tiden nye fastleger, men det er lenge siden dette var en aktuell problemstilling så foreløpig avventer vi hva som kommer ut av debatten.Helse- og omsorgsdepartementet (HOD) vil ikke si om de mener Johnsons arbeidsavtale er ugyldig. Men statssekretær Ragnhild Mathisen skriver i en e-post til VG Nett at kommuner ikke har lov til å inngå reservasjonsavtaler med fastleger: «Etter at fastlegeforskriften trådte i kraft i 2001 har kommuner og fastleger med grunnlag i forskriften ikke hatt anledning til å inngå avtaler som begrenser fastlegens listeansvar.» Tidligere har imidlertid HOD slått fast at kommuner tillates reservasjon, dersom dette ikke innebærer en betydelig ulempe for pasienten. I to brev til Den norske legeforening og Rådet for legeetikk, fra 2009, konkluderer HOD: «Etter departementets oppfatning er det intet rettslig i veien for at legen kan gis en reservasjonsrett dersom kommunen legger til rette for at det lesbiske paret kan få samme hjelp av annen lege.» (Brev fra 24. februar 2009.) «Dette prinsippet har også vært lagt til grunn i andre saker, blant annet når det gjelder henvisning til abort. Det er imidlertid en klar forutsetning at overføring av en pasient fra en lege til en annen ikke innebærer noen ulempe av betydning for pasienten.» (Brev fra 23. juni 2009.)Advokatfirmaet Kyrre har gjort en foreløpig juridisk vurdering av reservasjonsrett for fastleger. De mener at dersom arbeidstakeren har reservert seg mot å utføre bestemte arbeidsoppgaver ved inngåelsen av arbeidsavtalen, som arbeidsgiver har godtatt, er partene bundet av dette. - Som arbeidsgiver kan man kan ikke uten videre si at en arbeidsavtale er ugyldig. sier advokat Stig Åkenes Johnsen. Han mener det er grensen for den lovbestemte reservasjonsretten som er sakens kjerne. - Så langt jeg vurderer det, kan det være grunnlag for å si at reservasjonsretten må gå foran Fastlegeforskriften. Det er et juridisk prinsipp at en spesiell forskrift eller lov går foran en generell, sier Åkenes Johnsen.
Ingen kommune har lov til å la fastleger reservere seg mot aborthenvisning, sier regjeringen. Lege Gunnar Johnsons arbeidsavtale sier det motsatte.